Βασίλειος Α. Κύρκος

Ο Βασίλειος Α. Κύρκος (1934-2016) ήταν Έλληνας καθηγητής Ιστορίας της Φιλοσοφίας στο Πανεπιστήμιο Ιωαννίνων και στο Εθνικό και Καποδιστριακό Πανεπιστήμιο Αθηνών.

 Βιογραφία 
Γεννήθηκε στην Αχλαδιά Καρδίτσας και σπούδασε στη Φιλοσοφική Σχολή του Πανεπιστημίου Αθηνών (1953-1960). Δίδαξε σε ιδιωτικά σχολεία της Αθήνας και της Λαμίας (1960-1963) και σπούδασε με υποτροφία στο Πανεπιστήμιο της Χαϊδελβέργης, απ’ όπου απέκτησε τον τίτλο του διδάκτορα φιλοσοφίας χάρη σε διδακτορική διατριβή με θέμα: Die Dichtung im Rahmen der Wissensfrage bei Aristoteles (Η ποίηση ως γνωσιολογικό ερώτημα κατά τον Αριστοτέλη, 1971), η οποία δημοσιεύτηκε (με τροποποιημένο τίτλο) το 1972. Εργάστηκε ως φιλόλογος σε ιδιωτικό Γυμνάσιο (1967-1968) και ως βοηθός Έδρας στη Φιλοσοφική Σχολή του Πανεπιστημίου Αθηνών (1969-1972). Στη συνέχεια εργάστηκε στο Κέντρο Φιλοσοφικών Ερευνών και στο Κέντρο Εκδόσεως Έργων Ελλήνων Συγγραφέων της Ακαδημίας Αθηνών. Το 1981 εκλέχτηκε και διορίστηκε καθηγητής Ιστορίας της Φιλοσοφίας στο Πανεπιστήμιο Ιωαννίνων.

Δημοσίευσε δεκάδες φιλοσοφικά άρθρα, προλόγισε πλήθος βιβλίων και δημοσίευσε επιστολές και άρθρα στον ημερήσιο και περιοδικό τύπο.

Διετέλεσε Πρόεδρος του Τμήματος Φ.Π.Ψ. (1985-1987), Διευθυντής του Τομέα Φιλοσοφίας (1987-1988) και Κοσμήτορας της Φιλοσοφικής Σχολής (1991-1992) του Πανεπιστημίου Ιωαννίνων. Στις 31.12.1996 μετακλήθηκε στο Τμήμα Μεθοδολογίας Ιστορίας και Θεωρίας της Επιστήμης του Πανεπιστημίου Αθηνών, από το οποίο συνταξιοδοτήθηκε το 2001. Του απονεμήθηκε ο τίτλος τού ομότιμου καθηγητή τόσο του Πανεπιστημίου Ιωαννίνων όσο και του Πανεπιστημίου Αθηνών.

 Έργο 
Δημοσίευσε δεκάδες φιλοσοφικά άρθρα, προλόγισε πλήθος βιβλίων και δημοσίευσε επιστολές και άρθρα στον ημερήσιο και περιοδικό τύπο.

Κατά τα έτη 2005-2010 εξέδωσε την ελληνική μετάφραση (σε τρεις τόμους) του μνημειώδους έργου των Hermann Diels και Walter Kranz: Die Fragmente der Vorsokratiker (ελληνική απόδοση: Οι Προσωκρατικοί. Οι μαρτυρίες και τα αποσπάσματα).

 Βιβλία 

 Η ψυχή του Γένους. Λαμία 1962.
 Η αγάπη και το ηρωικό πνεύμα στο δημοτικό τραγούδι. «Καραβίας», Αθήναι 1963.
 Die Dichtung als Wissensproblem bei Aristoteles. Diss., “Gesellschaft für Thessalische Forschungen”, Αθήνα 1972 .
 Antiphon – Kritias – Anonymous Iamblichi. Studienausgabe ausgewählter Texte, Ιωάννινα, Universität von Ioannina 1988.
 Τα φιλοσοφικά άρθρα. Αθήνα 2010.
 Από την αντίπερα όχθη του νεοελληνικού διαφωτισμού. Οι αγνοημένοι υπέρμαχοι της παιδείας του γένους. «Καπόν», Αθήνα 2015.

 Μεταφράσεις 

 Diels, Hermann – Kranz, Walter: Οι Προσωκρατικοί. Οι μαρτυρίες και τα αποσπάσματα. Μετάφραση – Επιμέλεια Βασίλειος Α. Κύρκος. 3 τόμοι. «Παπαζήσης», Αθήνα 2005 + 2007 + 2010.
 [Αριστοτέλης]: Οικονομικά. Εισαγωγή – Μετάφραση – Σχόλια Β. Α. Κύρκος – Χρήστος Μπαλόγλου. «Ηρόδοτος», Αθήνα 2010 (2013).

 Παραπομπές 

Κατηγορία:Έλληνες φιλόσοφοι
Κατηγορία:Καθηγητές Πανεπιστημίου Ιωαννίνων
Κατηγορία:Καθηγητές Εθνικού και Καποδιστριακού Πανεπιστημίου Αθηνών
Κατηγορία:Έλληνες πανεπιστημιακοί του 20ού αιώνα
Κατηγορία:Απόφοιτοι Εθνικού και Καποδιστριακού Πανεπιστημίου Αθηνών